32006D0636
L 261/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 12 септември 2006 година
относно фиксиране на разбивки по години и по държави-членки на сумата на помощта от Общността за развитие на селските райони в периода от 1 януари 2007 г. до 31 декември 2013 г.
(нотифицирано под номер С(2006) 4024)
(2006/636/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 69, параграф 4 от него,
като има предвид, че:
(1)
Решение 2006/493/ЕО (2) фиксира сумата на помощта от Общността за развитие на селските райони в периода от 1 януари 2007 г. до 31 декември 2013 г., нейната разбивка по години и минималната сума, която следва да се съсредоточи в райони, допустими по цел „Сближаване“.
(2)
Точка 40 от финансовите перспективи за периода 2007-2013 г., договорени от Европейския съвет през месец декември 2005 г., фиксира максималното равнище на трансфери от фондове, подкрепящи кохезията.
(3)
В съответствие с член 69, параграф 4 от Регламент (ЕО) № 1698/2005 годишната разбивка на сумите по държави-членки от помощта на Общността за развитието на селските райони, следва да бъде направена след изваждане на средствата, определени като техническа помощ за Комисията и като се отчетат сумите, които са запазени за районите, допустими по цел „Сближаване“, изпълнение от минали периоди, както и особени ситуации и потребности, които се базират на обективни критерии. В съответствие с член 69, параграф 3 от Регламент (ЕО) № 1698/2005 тези суми следва да бъдат индексирани с 2 % годишно, докато, в съответствие с параграф 5 от посочения член, в допълнение към тези суми е необходимо държавите-членки да отчитат за целите на програмирането сумите, произтичащи от модулацията, както е предвидено в член 12, параграф 2 от Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (3).
(4)
Общият размер на трансферите от Европейския фонд за гарантиране на земеделието към Европейския земеделския фонд за развитие на селските райони (ЕЗФРСР), съгласно член 10, параграф 2, член 143г и член 143д от Регламент (ЕО) № 1782/2003 на Съвета на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (4), е определен с Решение 2006/410/ЕО на Комисията (5) за бюджетните години 2007-2013 г. Тези суми следва да бъдат добавени към разбивките по години на помощите, отпускани по държави-членки с цел програмиране на развитието на селските райони според методологията, установена в член 10, параграфи 3 и 4 от Регламент (ЕО) № 1782/2003. Разбивките по години на сумите по държави-членки, произтичащи от модулацията, предвидена по смисъла на член 10, параграф 1 от Регламент (ЕО) № 1782/2003 бяха разпределени с Решение 2006/588/ЕО на Комисията (6).
(5)
Годишната разбивка на помощите не трябва да включва сумите за България и Румъния, тъй като Договорът за присъединяване на тези страни все още не е влязъл в сила. След влизането в сила на Договора за присъединяване на тези страни разбивката на помощите по години следва да бъде съответно изменена, за да включи и разпределените за тези страни суми,
ПРИЕ НАСТОЯЩОТО РЕШЕНИЕ:
Член 1
Разбивките по години и по държави-членки на поетите финансови ангажименти в помощите от Общността за развитието на селските райони за периода от 1 януари 2007 г. до 31 декември 2013 г., както това е посочено в член 69 от Регламент (ЕО) № 1698/2005, са определени в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 12 септември 2006 година.